b'\n_START_ARTICLE_\nGermanik\n_START_SECTION_\nMladost\n_START_PARAGRAPH_\nGermanik je bil najstarej\xc5\xa1i otrok Druza starej\xc5\xa1ega, sina cesarice Livije, in Antonije mlaj\xc5\xa1e, sestri\xc4\x8dne cesarja Avgusta. Stari o\xc4\x8de po materini strani je bil slavni rimski vojskovodja in dr\xc5\xbeavnik in neuspe\xc5\xa1en Avgustov tekmec Mark Antonij. Druz in Antonija sta imela kasneje \xc5\xa1e h\xc4\x8derko Livijo mlaj\xc5\xa1o (13 pr. n. \xc5\xa1t.) in sina Klavdija (10. pr. n. \xc5\xa1t.), kasnej\xc5\xa1ega cesarja Klavdija I.._NEWLINE_Ob rojstvu so ga imenovali Neron Klavdij Druz ali Tiberij Klavdij Neron. Druz starej\xc5\xa1i je leta 9 za svoje zasluge v vojnah proti Germanom dobil pravico do naslova Germanik (Germanicus), ki je po njegovi smrti pre\xc5\xa1el na njegovega najstarej\xc5\xa1ega sina._NEWLINE_Avgust in Livija, ki sta o\xc4\x8ditno skrbno na\xc4\x8drtovala zakonske zveze svojih potomcev in povezovanje Julijske in Klavdijske rodbine, sta leta 5 Germanika poro\xc4\x8dila z Agripino starej\xc5\xa1o, h\xc4\x8derko Avgustove h\xc4\x8derke Julije in generala Marka Vipsanija Agripe.  Po pri\xc4\x8devanju zgodovinarja Tacita je bil njun zakon sre\xc4\x8den in harmoni\xc4\x8den. V zakonu se jima je rodilo devet otrok, od katerih je otro\xc5\xa1tvo pre\xc5\xbeivelo samo \xc5\xa1est. _NEWLINE_Avgust je leta 4 za svojega naslednika izbral posinovljenca Tiberija, vendar ga je obvezal, da posinovi Germanika. Germanik se je preimenoval v Germanika Julija Cezarja in uradno postal \xc4\x8dlan Julijske rodbine (gens Iulia). Agustova poteza bi lahko bila znak njegove izjemne naklonjenosti ali pa je prepoznal Germanikove sposobnosti, ki bi se lahko izkazale v voja\xc5\xa1ki slu\xc5\xbebi. Germanik je  postal poveljnik rimskih legij v Dalmaciji in Panoniji in bil za nagrado leta 12 izbran za konzula.\n_START_SECTION_\nVojne z Germani\n_START_PARAGRAPH_\nPo Avgustovi smrti leta 14 so se rimske legije v Podonavju in Porenju uprle. Novi cesar Tiberij je previdno ostal v Rimu. Svojega sina Druza mlaj\xc5\xa1ega je poslal umirit legije na Balkanu, Germanika pa na Ren, kjer je bil med vojaki \xc5\xa1e vedno \xc5\xbeiv spomin na njegovega o\xc4\x8deta Druza starej\xc5\xa1ega. Kot vrhovni komandant vojske v Germaniji se je soo\xc4\x8dil z zahtevami vojakov po bolj\xc5\xa1ih pogojih slu\xc5\xbebovanja. Ko so ga vojaki razglasili za cesarja, je upor dobil tudi politi\xc4\x8dno obele\xc5\xbeje. Germanik je imenovanje odklonil in vojakom pojasnil, da bo ostal zvest svojemu stricu Tiberiju. Ko so legionarji izvedeli, da je moral Germanik kot potomec Avgusta in Druza starej\xc5\xa1ega za\xc5\xa1\xc4\x8dito svoje dru\xc5\xbeine zaupati  zavezni\xc5\xa1kemu galskemu plemenu Eduov,  so osramo\xc4\x8deni upor prekinili. Germanik je kaznoval vodje upora in se z vojsko odpravil na pohod v Germanijo, ki se je kon\xc4\x8dal s pokolom Marsov v gornjem toku Ruhra._NEWLINE_Naslednje leto se je z osmimi legijami odpravil na pohod proti germanski plemenski zvezi, ki jo je vodil Herusk Arminij, znan po pokolu treh rimskih legij v bitki v Tevtobur\xc5\xa1kem gozdu. Rimska vojska je opusto\xc5\xa1ila veliko germanskega ozemlja, prebivalci pa so se umaknili v gozdove in mo\xc4\x8dvirja. Germanik je ujel Arminijevo \xc5\xbeeno, Germanov pa mu ni uspelo poraziti. Pohod je imel za osebni poraz in ob tem izjavil, da je Germane mogo\xc4\x8de poraziti samo s popolnim iztrebljenjem. _NEWLINE_Nazadnje je od\xc5\xa1el na prizori\xc5\xa1\xc4\x8de bitke v Tevtobur\xc5\xa1kem gozdu in ukazal dostojno pokopati raztresene ostanke  padlih vojakov. Svojo vojsko je zatem povedel na ozemlje Heruskov, kjer je Arminij iz zasede potolkel rimsko konjenico in prisilil Germanika k umiku. Polovico vojske, ki se je po ju\xc5\xbeni poti umikala v Galijo, so stalno napadali Germani. Germanik se je z drugo polovico vojske umaknil na obalo Severnega morja, od koder se je z velikimi izgubami z ladjami vrnil na zemlje pod rimskim nadzorom. _NEWLINE_Leta 16 je Germaniku kljub Tiberijevi sumni\xc4\x8davosti uspelo zbrati veliko vojsko, s katero je ponovno napadel Germane. Pri pre\xc4\x8dkanju reke Vezer pri sedanjem Mindenu so Rimljani utrpeli znatne izgube. Germanik se je zatem v odprti bitki nekje med sedanjim Mindenom in Hamelnom spopadel z Arminijem in tesno zmagal. Ranjenemu Arminiju je z ostankom vojske uspelo pobegniti. Vojski sta se ponovno spopadli zahodno od Hannovra. Obe strani sta imeli te\xc5\xbeke izgube, izid pa je bil neodlo\xc4\x8den. Germanik se je moral ponovno umakniti in se vrniti po morju, kjer je izgubil \xc5\xa1e nekaj tiso\xc4\x8d vojakov. Po vrnitvi je nekajkrat v manj\xc5\xa1em obsegu vpadel v Germanijo in uspel dobiti dva od treh legijskih praporov, izgubljenih v bitki v Tevtobur\xc5\xa1kem gozdu. Njihova izguba je za legije pomenila veliko sramoto.  Visoka cena vojne, ki ni prinesla odlo\xc4\x8dilne zmage, je spodbudila Tiberija, ki je tudi sam imel voja\xc5\xa1ke izku\xc5\xa1nje z Germani, da je preklical vse nadaljnje pohode. Germaniku je za zasluge odobril triumf, \xc4\x8deprav je njegov umik pomenil konec vseh rimskih poskusov, da svojo oblast raz\xc5\xa1irijo na desno obalo Rena.\n_START_SECTION_\nPotovanje na vzhod in smrt\n_START_PARAGRAPH_\nV Rimu so imeli Germanikove pohode za velik uspeh, zato je postal \xc5\xa1e bolj priljubljen kot njegov stric. Tiberij ga je leta 18 poslal na vzhod kot svojega vrhovnega namestnika za vse vzhodne province.  Germanik je Kapadokijo in Komageno organiziral v rimski provinci, njegov obisk v Egiptu pa je izzval Tiberijev bes, ker je bil po Avgustovem zakonu vstop v Egipt zaradi njegovega polo\xc5\xbeaja in bogastva prepovedan tudi za vse senatorje brez posebnega cesarjevega dovoljenja. Germanik se je zato vrnil v Sirijo, kjer se je sprl z lokalnim namestnikom Gnejem Kalpurnijem Pizonom. Pizon se ni hotel ukloniti Germanikovi nadoblasti in je moral zato zapustiti provinco. Ko je iz Antiohije priplul na Rodos, je izvedel, da je Germanik 9. oktobra 19 umrl.\n_START_SECTION_\nZapu\xc5\xa1\xc4\x8dina\n_START_PARAGRAPH_\nNa Germanikovo smrt so  v Rimu gledali kot na posledico Tiberijeve zarote, ki sta jo skovala s Pizonom. Pizon se je namre\xc4\x8d po Germanikovi smrti vrnil v Sirijo in ponovno zasedel polo\xc5\xbeaj cesarjevega namestnika. Cesar ga je zatem odpoklical v Rim, kjer se je moral pred senatom zagovarjati za obto\xc5\xbebo, da je Gemanika zastrupil. Po smrti Tiberijevega sina Druza se je cesar umaknil na Kapri, oblast v Rimu pa je prepustil prefektu pretorijske stra\xc5\xbee  Luciju Eliju Sejanu._NEWLINE_Sejan je s spletkami dosegel, da sta bil Germanikova najstarej\xc5\xa1a sinova Neron Germanik in Druz Cezar obsojena za zaroto proti Tiberiju.  Neron Germanik je bil izgnan na otok Ponza, kjer je leta 30 umrl od lakote ali bil prisiljen narediti samomor.  Brat Druz Cezar je v zaporu zavestno stradal do smrti leta 33. Tretji Germanikov sin, Kaligula, je leta 37 postal rimski cesar.'